Inwoners veg verbete teen korrupte burgemeester se skrikbewind - AfriForum
Renier van Vuuren, 'n sakeman van Mokopane voor sy winkel.
Die parkeerterrein voor Van Vuuren se winkel is munisipale grond en word nie in stand gehou nie.
Dit gaan só beroerd in die dorp dat 'n administrateur onlangs aangestel is. Boonop het die ouditeur-generaal bevind dat meer as R1,17 miljard se onregmatige uitgawes die afgelope drie jaar aangegaan is.
Die inwoners is keelvol vir Matsemela en die dorp is verlede jaar selfs tot stilstand gedwing nadat ontevredenes oor swak dienslewering betoog het en geëis het dat daar van haar ontslae geraak word.
Die situasie is toe op die spits gedryf met die moord op twee ANC-lede in Julie verlede jaar.
Vaaltyn Kekana (54) en Ralph Kanyane is helder oordag doodgeskiet waar hulle in 'n motor op die dorp gesit het.
Inwoners is uitgesproke daaroor dat dié mans vermoor is omdat hulle 'n einde aan die korrupsie wou bring en wou gehad het dat 'n forensiese ondersoek na tenderbedrog gedoen word.
AfriForum het vroeër strafregtelike klagtes teen Matsemela én Charles Malema, hoof finansiële beampte van dié munisipaliteit, oor die beweerde wanbesteding by die Mokopane-polisiestasie in Potgietersrus ingedien. Daar is tot dusver nog geen vordering in die verband nie.
AfriForum is ook betrokke by die saak van die Ndebele Vaaltyn-stam, wat in 2014 strafregtelike klagtes teen die Kanadese mynmaatskappy Ivanplats Myne Bpk. aanhangig gemaak het. Die strafregtelike klagtes hou verband met onwettige mynbedrywighede, oortreding van omgewingswetgewing en die onregmatige en oënskynlike kulturele oneerbiedige hervestiging van die stam se historiese en voorvadergrafte.
AfriForum is in Maart 2017 deur lede van die stam genader omdat hulle bespeur het dat Ivanplats moontlik ongeregverdigde beskerming deur staatsamptenare geniet het. Die mynmaatskappy het ook lede van die stam van sy stamgebonde opstal hervestig om plek te maak vir 'n nuwe stormwaterdrein.
Marcelle Maritz, leier van die VF Plus in Limpopo, het aan Forum Nuus gesê 'n staatsgreep het as't ware in 2014 in Mokopane plaasgevind. "Die dorp was in 2014 een van die top vyf in die land en ons het nou letterlik rommelstatus bereik."
Volgens Maritz het die vorige burgemeester, William Kekana, puik werk gedoen, maar sedert Matsemela op die toneel verskyn het, het alles agteruit begin gaan en nou stort alles letterlik in duie.
Voor: Mariёtte Roos, hoof mediaskakelbeampte en Leandi Maritz, navorser. Agter: Marcelle Maritz, VF Plus-leier in Limpopo, Jana Pullen, hooforganiseerder en Riaan Smith, persoonlike assistent van die VF Plus-leier in Limpopo.
Maritz meen Matsemela voer 'n skrikbewind in die dorp. "Dis soos 'n mafia wat hier in beheer is. Onder haar gedy onwettige aanstellings, korrupsie, tenderbedrog, wanadministrasie en wanbesteding. Dit het 'n onhoudbare situasie geword en ons kan maar net hoop iets gaan verander met die aanstelling van die administrateur."